

 «ՎԱՐԴԱՆԱՆՔ ԿՐԹԱՀԱՄԱԼԻՐ»

ՀԵՏԱԶՈՏԱԿԱՆ ԱՇԽԱՏԱՆՔ

**Հետազոտության թեման՝** «Խոսք եվ հաղորդակցություն բաղադրիչը, որպես հաղորդակցվող սովորողի ձևավորման միջոց»

Հետազոտող ուսուցիչ՝ Լ. Մամիկոնյան

«Երևանի հ. 157 հիմնական դպրոց»ՊՈԱԿ

Ղեկավար՝ Մարինե Մանուկյան

Երևան 2023

  **ԲՈՎԱՆԴԱԿՈՒԹՅՈՒՆ**

**ՆԵՐԱԾՈՒԹՅՈՒՆ**

**ԳԼՈՒԽ 1. ՇՓՈՒՄ ԵՎ ՀԱՂՈՐԴԱԿՑՈՒԹՅՈՒՆ**

**ԳԼՈՒԽ 2 . ՀԱՂՈՐԴԱԿՑՈՒԹՅԱՆ ՏԵՍԱԿՆԵՐԸ**

**ԳԼՈՒԽ 3. ԽՈՍՔԱՅԻՆ ԺԱՆՐԵՐԸ**

**ԳԼՈՒԽ 4 . ԲԱՐԵԿԻՐԹ ՇՓՈՒՄ, ՀԱՂՈՐԴԱԿՑՈՒԹՅՈՒՆ**

**ԵԶՐԱԿԱՑՈՒԹՅՈՒՆ**

**ՕԳՏԱԳՈՐԾՎԱԾ ԳՐԱԿԱՆՈՒԹՅՈՒՆ**

**ՆԵՐԱԾՈՒԹՅՈՒՆ**

Տարրարկան կրթությունը հանրակրթության հիմքն է։ Այս փուլում ուսուցման առանձնահատկությունները պայմանավորված են սովորողների տարիքային առանձնահատկություններով և կրթական համակարգի սկզբնական փուլի պայմաններով։ Ուսուցման այս փուլում տեղի է ունենում հմտությունների, ճանաչողական հետաքրքրությունների և ինքնագիտակցության զարգացումը։

Տարրական դպրոցում մայրենի լեզվի խնդիրը խոսքային հմտությունների, կարդալու կարողությունների զարգացումն է: Խոսքը մարդկային հասարակության մեջ հաղորդակցման կարևորագույն գործոն է և ինքնահաստատման սեփական եսը դրսևորելու, մտածողության, աշխարհընկալման կարողությունների զարգացման ամենաանհրաժեշտ միջոցը: Այս փուլում ուսուցման առանձնահատկությունները պայմանավորված են մի կողմից` սովորողների տարիքային առանձնահատկություններով, մյուսից կողմից` կրթական համակարգի սկզբնական փուլի 4 պայմաններով: Այս փուլում է տեղի ունենում ուսումնական հմտությունների, ճանաչողական հետաքրքրություների և դրդապատճառների ձևավորումը, ինքնագիտակցության զարգացումը:

 «Խոսք և հաղորդակցության» դասերի նպատակն է ձևավորել այնպիսի անձ, որ կարողանալ ճիշտ կողմնորոշվել խոսքային իրադրության մեջ, իր խոսքը կառուցել այդ իրադրությանը համապատասխան` հաշվի առելով իր մտահաղացումը, այսինքն` արդյունավետորեն հաղորդակիցվի: Արդյունավետ հաղորդակցությունը ենթադրում է ճիշտ, արդյունավետ և տեղին խոսք: «Խոսք և հաղորդակցություն» դասերի առանձնահատուկություններից մեկը խոսքային գործունեության հիմնական տեսակների (կարդալ, գրել, լսել, խոսել) ուղղությամբ կազմակերպված համակարգված և նպատակուղղված աշխատանքն է:

«Խոսք և հաղորդակցություն» դասերի կառուցվածքը պայմանավորված է ուսումնական խնդիրների և խոսքային իրավիճակների բովանդակությամբ և նպատակներով: Այստեղ տեղ են գտել կառուցվածքային այնպիսի տարրեր, ինչպիսիք են.

• հաղորդակցական նպատակի սահմանում և դրա իրագործման խոսքային միջոցների ընտրություն

• խոսքային իրավիճակի ներմուծում և խոսքի դրդապատճառի ստեղծում

• ուսումնական խնդրի որոշում և դրա լուծման եղանակների և քայլաշարերի որոշում

 • ուսումնական և խոսքային գործունեության կազմակերպում` գրավոր և բանավոր ձևերով արտահայտվելու միջոցով

• ստեղծված տեքստերի և բանավոր պատումների ստուգում և վերլուծություն` հետագա շտկողական աշխատանքով,

• խոսքի իրականացված նպատակների ընդհանրացում և եզրահանգում: Տարրական դպրոցի տարբեր դասարաններում «Խոսք և հաղորդակցություն» դասերին նպատակահարմար է աշխատանքներն այնպես կազմակերպել, որպեսզի առաջադրանքներն ապահովեն այս կամ այն կարողության ու հմտության աստիճանական զարգացումն ու խորացումը:

«Խոսք և հաղորդակցություն» ձեռնարկում մեթոդական ցուցումներն ու առաջադրանքների նմուշները ներկայացված են հետևյալ կառուցվածքով.

 • շփում և հաղորդակցություն

 • հաղորդակցության տեսակներ

• խոսքային ժանրեր

• բարեկիրթ շփում և հաղորդակցություն:

**ԳԼՈՒԽ 1. ՇՓՈՒՄ ԵՎ ՀԱՂՈՐԴԱԿՑՈՒԹՅՈՒՆ**

 Շփումը երկու և ավել մարդկանց հաղորդակցությունն է, որը ուղղված է փոխադարձ ըմբռնմանը, փոխհարաբերությունների հաստատմանը և զարգացմանը, միմյանց վիճակների, հայացքների և վարքի վրա փոխադարձաբար ազդելուն: Շփման մասնակիցները կարող են լինել ոչ միայն մարդիկ, այլ նաև կենդանիներ, կենդանի օրգանիզմներ: Սակայն մարդկանց և կենդանիների շփումը իրարից տարբերվում են գիտակցվածության մակարդակով: Երեխան պետք է հասկանա, որ շփվում են ամենատարբեր նպատակներով`

 • պատմելու, հաղորդելու, ասելու,

• ուրախությունը կամ տխրությունը կիսելու,

• օգնություն խնդրելու կամ օգնություն առաջարկելու,

• խորհուրդ հարցնելու կամ խորհուրդ տալու,

• համոզելու, ազդելու, ներգործելու և այլն:

**Պատմել, հաղորդել, ասել:** Տարիքային առանձնահատկություններով պայմանավորված երեխայի մտածողությամբ և պատկերայնությամբ, նրա բանավոր խոսքը անկարիք ունի հենակետի՝ ի դեմս նկարների, գծապատկերների, նախապես կարդացած պատմությունների կամ տրված որոշակի բառաշարքի։Օրինակ` յուրաքանչյուր օրվա մայրենիի ժամի 5-6 րոպեները տրամադրել «դպրոցական առօրյային», որը կկոչեն «Հետաքրքիր օր»: Ամեն օր կպատմեն անցած օրվանից: Շաբաթվա վերջում «Խոսք և հաղորդակցություն» դասաժամին դասարանը կարող է քվեարկությամբ լավագույն օրը՝ ամենա…, ամենա:

**Կիսել ուրախությունը կամ տխրությունը:** Արդյունավետ հաղորդակցությունը ոչ միայն տեղեկատվության փոխանակում է, այլև՝ ճանաչել, կարգավորել և կառավարել սեփական հույզերը։ Մարդիկ շփվելիս նաև հաղորդակցվում են իրենց հույզերով, խոսում են իրենց ուրախության և տխրության, հիացմունքի և զարմանքի, հրճվանքի և ափսոսանքի, վախի և անհանգստության մասին: Երեխաների հետ կարելի է զրուցել հետևյալ հարցերի շուրջ.

• Ամենից հաճախ ինչի՞ց է ընկնում քո տրամադրությունը, ինչի՞ց ես տխրում:

 •Ի՞նչն է քեզ ամենաշատը ուրախացնում:

 •Իսկ գիտե՞ս, որ մարդիկ կարող են փոխել և′ իրենց, և′ ուրիշների տրամադրությունը:

•Ի՞նչ ես անում, երբ տխուր ես լինում:

 •Բարձր տրամադրության դեպքում ի՞նչ ես անում:

 **Օգնություն խնդրել կամ օգնություն առաջարկել:** Բարեկիրթ ձևով օգնություն խնդրելը, օգնություն առաջարկելը կարևոր կարողություններ են:

• Անծանոթ քաղաքում (կամ անծանոթ թաղամասում) անցորդից հարցրու′ քեզ անհրաժեշտ հասցեն:

 • Խնդրի′ր ավագ քրոջդ կամ եղբորդ օգնել քեզ` տնային հանձնարարությունը կատարել:

• Քո օգնությունն առաջարկի′ր ընկերոջդ` դժվար առաջադրանքը կատարելիս (օրինակ` համակարգչային խաղի ժամանակ):

• Քո օգնությունն առաջարկի′ր ծեր կնոջը` փողոցն անցնելիս կամ ծանր պայուսակը տանելիս:

• Հյուրասիրի′ր սեղանի շուրջ նստած հյուրին` առաջարկելով այս կամ այն ուտեստը:

**ԳԼՈՒԽ 2 . ՀԱՂՈՐԴԱԿՑՈՒԹՅԱՆ ՏԵՍԱԿՆԵՐԸ**

Մարդիկ շփվում և հաղորդակցվում են ամենատարբեր նպատակներով և կախված հաղորդակցության նպատակից մարդիկ շփման և հաղորդակցման տարբեր ձևեր ու միջոցներ են ընտրում`

• խոսքային և ոչ խոսքային

• բանավոր և գրավոր

• միջանձնային կամ զանգվածային

• մտերմիկ կամ գործնական, պաշտոնական և այլն:

**Խոսքային և ոչ խոսքային:** Մարդկանց միջև շփում կարող է լինել ոչ միայն բառերով, այլ նաև առանց բառերի: Խոսքային հաղորդակցությունը պարունակում է խոսքային տարրեր` ձայնի որակ, արագություն, բարձրություն, խոսելու ոճ, ռիթմ, ինտոնացիա: Մարդիկ հաճախ առանց բառերի էլ հասկանում են իրար: Դեմքի արտահայտությանը, աչքերին, շարժուձևին նայելով` կարող ենք ասել` մարդը ուրախ է, տխուր է, զարմացած է, թե վախեցած:

**Բանավոր և գրավոր հաղորդակցություն:** Երեխան դպրոց է գալիս հիմնականում մայրենի լեզվի բանավոր խոսքին արդեն ազատ տիրապետելով: Դպրոցում պետք է զարգացնի այն, ինչպես նաև տիրապետի գրավոր խոսքին: Երեխաները պետք է իմանան, որ բանավոր խոսքի միջոցով`

* մտքեր են փոխանակում,
* նոր գիտելիքներ են ձեռք բերում,
* համատեղ գործեր են անում,
* կարգավորում են իրենց և ուրիշների վարքը:

Մինչդեռ գրավոր խոսքը միջնորդավորված է: Այն հաղորդակցություն է տարածության և ժամանակի միջև: Ֆրանսիացի մանկավարժ Սելեստեն Ֆրենեն գրում է. «Երեխան արդեն հասկանում է գրի` որպես իր մտքերի արտահայտման ու հաղորդման միջոցի կարևորությունը: Բայց պետք է, որ նա զգա նաև դրա անհրաժեշտությունը: Չէ՞ որ համադասարանցիների և ուսուցչի հետ հաղորդակցվելու համար խոսքը և միմիկան բավարար են: Ու՞մ է պետք զենքը, որը չի գործածվում… Գիրը երեխայի համար միայն այն ժամանակ է իմաստ ձեռք բերում, երբ բանավոր խոսքով հաղորդակցվելու հնարավորություն չկա, երբ անհրաժեշտ է «խոսել» նրանց հետ, ովքեր հեռու են: Կարևորն այն է, որ երեխան զգա գրի` որպես ինքնաարտահայտման միջոցի իմաստը, արժեքը, անհրաժեշտությունը, անհատական ու հասարակական դերը»: Բանավոր ու գրավոր խոսքը երեխայի ոչ միայն բառեր, ուղղագրություն, քերականական գիտելիքներ են տալիս, այլև զարգացնում են նրա բանավոր ու գրավոր հաղորդակցական կարողությունները: Գրավոր խոսքը երեխան պետք է սովորի ոչ միայն արտագրություններ անելու, առաջադրանքներ անելու, առաջադրանքներ գրելու համար, այլ նաև հայտնելու իր կարծիքը, իր տեսակետը, իր վերաբերմունքը: Դա էլ կնպաստի, որ նա ավելի ազատ, ինքնուրույն ու ինքնավստահ լինի: Ուսուցիչն կարող է սկսել առաջադրանքն այսպիսի զրույցով. Մենք կարող ենք «խոսել», հաղորդակցվել մարդկանց հետ, ովքեր մեզանից առաջ են ապրել` կարդալով նրանց գրածները: Երբ կարդում ենք մեզանից հարյուրավոր տարիներ առաջ ապրած գրողների գործերը, թվում է, թե նրանք այսօր էլ «խոսում» են մեզ հետ: Բայց մենք կարող ենք հաղորդակցվել նաև նրանց հետ, ովքեր մեզանից հետո են գալու: Մեր այսօրվա գրածը մարդիկ կարող են ամիսներ կամ տարիներ հետո էլ կարդալ:

**Միջանձնային, խմբային և զանգվածային հաղորդակցություն:**

*Միջանձնային հաղորդակցություն*- ընկերների զրույց, ուսուցչի և աշակերտի զրույց, հեռախոսային խոսակցություն, նամակագրություն և այլն:

 *Խմբային հաղորդակցություն*- ընտանեկան զրույց, ծնողական ժողով, դասարանական քննարկում և այլն:

*Զանգվածային հաղորդակցություն* – հեռուստատեսային կամ ռադիոհաղորդում, համացանց, թերթերի ամսագրերի թողարկում, հանրահավաք և այլն:

|  |
| --- |
|  Մեկը ———————— ՄիջանձնայինՄեկը Մի քանիսը ————— Խմբային Շատերը —————— Զանգվածային |

Արդյո՞ք միշտ ենք հաշվի առնում, թե ում հետ, երբ, ինչ նպատակով, ենք խոսում կամ գրում:

Ի՞նչ է անհրաժեշտ, որպեսզի շփումն արդյունավետ լինի, այսինքն` հասնենք մեր հաղորդակցական նպատակին: Հաջող շփվելու համար պետք է հաշվի առնենք`

• ո՞վ է ասում,

• ի՞նչ է ասում,

 • ու՞մ է ասում,

 • ե՞րբ է ասում,

 • ինչպե՞ս է ասում:

Ուսուցիչը կարդում է հեքիաթը երեխաների համար, ապա առաջարկում է աշխատանքային տետրից կարդալ հեքիաթից ընտրված երկխոսությունները: Հեքիաթի յուրաքանչյուր հատվածը կարդալուց հետո ուսուցիչը քննարկում է երեխաների հետ հետևյալ հարցերը` օգնելով նրանց տարբերակել հաղորդակցական իրավիճակի բաղադրիչները (ով ում ինչ և ինչու ասաց).

 • Ո՞վ է խոսում (հասցեագրողը):

• Ու՞մ հետ (հասցեատերը):

• Ի՞նչ է ասում (բովանդակությունը, տեղեկությունը):

• Ի՞նչ նպատակով (նպատակը):

 • Ինչպե՞ս է ասում (ձևը):

**Մտերմիկ կամ գործնական, պաշտոնական հաղորդակցություն:** Հաղորդակցության բնույթը կախված է այն հանգամանքից, թե ի՞նչ նպատակով (ինչու՞), ի՞նչ պայմաններում (ե՞րբ, որտե՞ղ) են հաղորդակցվում: Այս տեսանկյունից երեխաներին կարելի է ներկայացնել տարբեր իրադարձություններ (մտերմիկ և պաշտոնական)` առաջարկելով կողմնորոշվել նրանցում:

**ԳԼՈՒԽ 3. ԽՈՍՔԱՅԻՆ ԺԱՆՐԵՐԸ**

 Մայրենիի ուսուցման ընթացքում մենք հաճախ ենք անդրադառնում տեքստին` ի դեմս պատմությունների, առակների, հեքիաթների և այլ գրական-գեղարվեստական նյութերի: Սակայն լեզուն նախ և առաջ կենդանի հաղորդակցության միջոց է, ուստի շատ կարևոր է ուսումնական տեքստերին նաև հաղորդակցական ուղղվածություն տալ, ինչը մեծապես կնպաստի երեխայի խոսքի և հաղորդակցման կարողությունների զարգացմանը: «Խոսքային ժանրեր» բաժնում անդրադառնում ենք ոչ թե գեղարվեստական գրական, այլ իրական խոսքում գործածվող ժանրերին (խնդրանք, հրաման, հրահանգ, դիմում, նամակ և այլն): Այս բաժնում անդրադառնում ենք հետևյալ հարցերին.

 • Տեքստը և նրա առանձնահատկությունները

• Տեքստի տեսակները (պատմողական, նկարագրական, դատողական)

 • Խոսքային ժանրերի (առօրեական, գեղարվեստական, լրագրողական)

Տեքստը լեզվի ուսուցման, խոսքի զարգացման համար ամենակարևոր հասկացություններից մեկն է, քանի որ նրա գլխավոր նպատակը բանավոր և գրավոր ազատ հաղորդակցվելն է: Տեսքտը հիմնական իմաստով և կառուցվածքով միավորված նախադասությունների խումբ է: Տեքստն ունի վերնագիր, որն արտահայտում է թեմա կամ հիմնական միտք: Երեխան պետք է`

 • տարբերակի տեքստը նախադասությունների պարզ գումարից

 • իմանա, տարբերակի` տեքստի իմաստային և կառուցվածքային հատկանիշները (թեմատիկ միասնություն, իմաստային ամբողջականություն, կապակցվածություն, վերնագիր, բանալի-բառեր, պարբերություն,

• տեքստի հիմնական կառուցվածքային - իմաստային մասերը (սկիզբ, ընթացք, ավարտ։

Տեքստը նաև ունենում է գլխավոր միտք, ասելիք: Հասկանալ տեքստը նշանակում է հասկանալ նրա գլխավոր, հիմնական միտքը: Հաճախ տեքստի գլխավոր միտքը կարող է որոշել տեքստի մի նախադասությունը: Հաճախ այդ հուշում-նախադասությունը լինում է տեքստի սկզբում կամ վերջում: Յուրաքանչյուր տեքստում լինում են նաև բանալի բառեր կամ արտահայտություններ, որոնք հուշում են գլխավոր թեման, բնորոշում են հերոսներին, դեպքերը: Սրանք տեքստի առանձնահատկություններն են, նրանց օգնությամբ կարող ես պատկերացում կազմել անծանոթ տեքստի մասին: Տեքստերը լինում են պատմողական, նկարագրական, դատողական: Կան տեքստեր, որտեղ հիմնականում պատմվում է, դեպքերի, հերոսների արարքների մասին: Այդպիսի տեքստերը կոչվում են պատմողական: Կան տեքստեր, որոնց մեջ հիմնականում նկարագրվում են մարդիկ, բնությունը, առարկաները: Այդպիսի տեքստը կոչվում է նկարագրական: Կան տեքստեր, որոնցում հիմնականում բացատրվում են դեպքերի, երևույթների պատճառները, ապացուցվում է ինչ-որ բանիր պատճառը, հետևանքը: Ինքդ էլ դիմում ես դատողության, երբ փորձում ես ինչ-որ բան ապացուցել, հիմնավորել, բացատրել, թե ինչու պիտի արդպես լինի: Այդպիսի տեքստերը կոչվում են դատողական։

**ԳԼՈՒԽ 4 . ԲԱՐԵԿԻՐԹ ՇՓՈՒՄ, ՀԱՂՈՐԴԱԿՑՈՒԹՅՈՒՆ**

«Խոսք և հաղորդակցություն» դասերի դերն այս հարցում պետք է լինի երեխաներին ծանոթացնել բարեկիրթ շփման կանոններին, սկզբունքներին, դրանք քննարկել, վերլուծել` հնարավորություն տալով երեխաներին մտածելու, սեփական դիրքորոշում ձևավորելու` դրանով իսկ դնելով բարեկիրթ շփման կարողությունների հիմքը: Իսկ այդ կարողությունների զարգացումը, հղկումն ու ավանդույթի ձևավորումն արդեն բոլոր դասերի և ամենօրյա շփման խնդիրներն են: Բարեկիրթ շփման կարողությունների զարգացումը տարրական դասարաններում մի քանի խնդրի լուծում է ենթադրում:

 • Տարբերակել բարեկիրթ և ոչ բարեկիթ խոսքն ու պահվածքը, բարեկիթ խոսքի հնչերանգը,

• Իմանալ բարեկիրթ, սիրալիր բառեր, բառակապակցություններ,

 • Կարողանալ կիրառել դրանք խոսքային տարբեր իրավիճակներին համապատասխան:

 Ուսուցիչն առաջարկում է հիշել ողջույնի, բարևի իրենց իմացած խոսքերը, բառերն ու արտահայտությունները: Դրանք կարող են գրել գրատախտակին կամ պաստառին: Հետո քննարկում են, թե դրանցից որը, երբ, ում և ինչ իրավիճակում են ասում:

Բարեկիթ շփման, հաղորդակցության ժամանակ սովորաբար բարևին կամ հրաժեշտին հաջորդում են նաև որոշակի ընդունված արտահայտություններ, հարցեր, մաղթանքներ` ուղղված զրուցակցին:

- Ողջու′յն, ի՜նչ լավ է, որ հանդիպեցինք:

-Ողջու′յն, ինչպե՞ս է տրամադրությունդ:

 -Ցտեսությու′ն, ուրախ էի հանդիպման համար:

-Բարև′, ո՞նց ես: Բարի′ գիշեր, կհանդիպենք վաղը:

-Բարև′ Ձեզ: Շատ հաճելի է:

 -Բարև′, վաղուց չեինք հանդիպել:

-Բարի′ գալուստ, շատ էի կարոտել:

 -Ցտեսությու′ն, շատ հաճելի էր:

-Բարի′ օր, ուրախ եմ քեզ տեսնելու համար:

-Բարի′ ճանապարհ, մինչ նոր հանդիպում:

-Ցտեսությու′ն, հաջող օր եմ մաղթում:

-Բարև′ Ձեզ, ինչպե՞ս եք:

Բարեկիրթ շփման, հաղորդակցության ժամանակ սովորողներին կարելի է գրական տեքստերից կամ տեսանյութերից հատվածներ ներկայացնել և քննարկել բարեկիրթ և ոչ բարեկիրթ վարքի դրսևորումները: Ուսուցիչն առաջարկում է աշակերտներին խաղի համար կազմել երկու շրջան իրար մեջ` հավասար քանակի աշակերտներով: Երեխաները շրջանում կանգնում են դեմքով դեպի իրար: Երեխաները պետք է բարևեն իրենց դիմաց հայտնված ընկերոջը, ողջույնի բարեկիրթ արտահայտություններ փոխանակեն, ապա հրաժեշտ տան: Այնուհետև պետք է շրջանով պտտվեն հակառակ ուղղությամբ, մինչև հայտնվեն նոր ընկերոջ դիմաց: Ողջույնի փոխանակությունը կրկնվում է: Խաղը շարունակվում է այնքան ժամանակ, որ երեխաները հասցնեն բարևել և հրաժեշտ տալ բոլորին: Որպես խաղի կարևոր պայման` ուսուցչին առաջարկում է երեխաներին ողջույնի և հրաժեշտի հնարավորինս շատ տարբերակներ օգտագործել: Իսկ դու քաղաքավարի՞ ես:

1. Շնորհակալություն հայտնու՞մ ես մայրիկին կամ տատիկին նախաճաշ, ճաշ, ընթրիքի համար:

2. Ներողություն խնդրու՞մ ես, երբ ուշացած ես մտնում դասարան:

 3. Հարևաններիդ հանդիպելիս բարևու՞մ ես:

 4. Երբ պատահաբար հրում ես որևէ փոքրիկի, նրանից ներողություն խնդրու՞մ ես:

 5. Կարողանու՞մ ես հանգիստ, առանց ձայնդ բարձրացնելու խոսել նույնիսկ այն ժամանակ, երբ վիճում ես:

 6. Շնորհակալություն հայտնու՞մ ես, երբ մեծահասակներն օգնում են քեզ որևէ դժվար աշխատանք կատարելու:

 7. Տոների առթիվ շնորհավորու՞մ ես հարազատներիդ:

 8. Քնելուց առաջ «բարի գիշեր» մաղթու՞մ ես ընտանիքիդ անդամներին:

Բարեկիրթ ձևով մխիթարել, ցավակցել: Բարեկիրթ շփման կարևոր բաղադրիչներից մեկն էլ տարբեր իրավիճակներում մարդկանց մխիթարելը, խրախուսելը, քաջալերելն է: Այդ նպատակով աշակերտներին պետք է սովորեցնել օգտագործել մխիթարական, քաջալերանքի արտահայտություններ, որնք միտված կլինեն դիմացինի հոգեվիճակն ըմբռնելու, նրան ապրումակցելուն, այդ հոգեվիճակն մեղմելուն: Ահա նման բառերի մի քանի նմուշ.

 • Հանգստացի′ր…

• Մի′ տխրիր…

• Լաց մի′ լինիր…

• Մի′ վշտանա…

 • Մի′ բարկացիր…

 • Մի′ վախեցիր…

 • Ոչի′նչ …

• Դե լավ, ի՞նչ է պատահել որ …

***Բարեկիրթ- ոչ բարեկիրթ***

Արդյունավետ հաղորդակցությունը ենթադրում է առաջին հերթին բարեկիրթ շփում և հաղորդակցություն:բարեկիրթ շփման կարողություններ և հմտություններ ձևավորվում են ամբողջ ուսումնական գործընթացի շրջանում և ուսումնական գործընթացից դուրս։

«Խոսք և հաղորդակցություն» դասերի դերն այս հարցում պետք է լինի երեխաների ծանոթացումը բարեկիրթ շփման կանոննորին, սկզբունքներին։

 Բարեկրթության և բարեկիրթ վարքի մասին զրույցը սկսելու համար ուսուցիչը կարող է գրական տեքստից (կամ տեսանյութերից) հատվածներ ներկայացնել աշակերտներին և քննարկել բարեկիրթ վարքի դրսևորումները:

*Քաղաքավարի, բարեկիրթ, բարեհամբյուր:* Բարեկիրթ խոսքի առանձնահատկություններից է նաև քաղաքավարական տարբեր գրություններ գրելու կարողությունը: Պետք է ստեղծել տարբեր իրավիճակներ ( իրական կամ խաղային), որտեղ երեխաները ներողություն խնդրեն, ներկայացնեն իրենց կամ ընկերներին, ինչ-որ տեղ հրավիրեն, ընդունեն կամ մերժեն հրավերը:

**ԵԶՐԱԿԱՑՈՒԹՅՈՒՆ**

Այսպիսով` լեզվի տիրապետման իմաստը ոչ միայն և ոչ այնքան մշակութային գիտելիքների յուրացումն է, որքան այդ գիտելիքների հիման վրա խոսքային գործունեության ակտիվ տիրապետումը: «Խոսք և հաղորդակցություն» ժամերի կառուցվածքը պայմանավորված է ուսումնական խնդիրների և խոսքային իրավիճակների բովանդակությամբ և նպատակներով: Վերը նշված խնդիրները միտված են արդյունավետ խոսքային կարողությունների ձևավորմանն ու զարգացմանը, ուստի նաև` արդյունավետ շփվող և հաղորդակցվող անձի ձևավորման:

**ՕԳՏԱԳՈՐԾՎԱԾ ԳՐԱԿԱՆՈՒԹՅՈՒՆ**

1. Թերզյան Գ., Թորոսյան Կ., Խաչատրյան Հ. Թ523 Խոսք և հաղոդակցություն. Մեթոդական ձեռնարկ. –Երևան: ՄԱՆՄԱՐ, 2011. -96 էջ

2. Թերզյան Գ., Թորոսյան Կ., Խաչատրյան Հ. Խոսք և հաղորդակցություն 1 Մեթոդական ձեռնարկ. –Երևան: «Զանգակ» հրատ., 2013.-48 էջ:

 3. Թերզյան Գ., Թորոսյան Կ., Խաչատրյան Հ. Խոսք և հաղորդակցություն 2 Մեթոդական ձեռնարկ. – Երևան: «Զանգակ» հրատ., 2016.-88 էջ:

 4. Թերզյան Գ., Խաչատրյան Հ. Խոսք և հաղորդակցություն 3, Մեթոդական ձեռնարկ.- Երևան: «Զանգակ» հրատ., 2017.- 88 էջ:

 5. Նախաշավիղ Գիտամեթոդական Հանդես 1-2.2007.- Երևան: Հիմնադիր հրատարակիչ` Կրթության ազգային ինստիտուտ.- 128 էջ

6․ Նախաշավիղ Գիտամեթոդական Հանդես 3.2011.- Երևան: Հիմնադիր հրատարակիչ` Կրթության ազգային ինստիտուտ.- 48 էջ